મુંબઈમાં કૉંગ્રેસપ્રમુખે એક વાત ઉપર વારંવાર ભાર મૂક્યો કે `બે-ત્રણ વ્યક્તિઓએ ભારત દેશને ગુલામ બનાવી દીધો છે. નરેન્દ્ર મોદી, અમિત શાહ અને મોહન ભાગવતની ત્રિપુટીનો અંકુશ આખા દેશ ઉપર છે.' ભૂતકાળમાં ઇન્દિરાજી સંઘ ઉપર નિશાન લેતાં હતાં, પણ સંસદમાં સીધો - ડાયરેકટ - આક્ષેપ કરવાથી દૂર રહ્યાં હતાં. રાહુલ ગાંધી પહેલા કૉંગ્રેસપ્રમુખ છે, જે સીધો આક્ષેપ કરી રહ્યા છે: ``આ ત્રિપુટી 15-20 ઉદ્યોગપતિઓ માટે જ કામ કરે છે અને આ ઉદ્યોગપતિઓ મોદીના પ્રચાર માટે હજારો - કરોડો રૂપિયા ખર્ચે છે, પણ નાના માણસો - યુવાનો અને કિસાનોને કોડી મળતી નથી, જ્યારે ઉદ્યોગપતિઓની અબજો રૂપિયાની લોનો માફ કરી દેવાય છે...'' એમ કહીને ઉમેર્યું કે ``નીરવ મોદી, લલિત મોદી અને વિજય માલ્યાની જેમ આ મોદી પણ દેશ છોડીને - ભાગી છૂટશે...''